Document ID: 31991L0173

NEUVOSTON DIREKTIIVI,
annettu 21 päivänä maaliskuuta 1991,
tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 76/769/ETY muuttamisesta yhdeksännen kerran (91/173/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 100 a artiklan,
ottaa huomioon komission ehdotuksen(1),
toimii yhdessä Euroopan parlamentin kanssa(2),
ottaa huomioon talous- ja sosiaalikomitean lausunnon(3),
sekä katsoo, että
olisi säädettävä toimenpiteistä, joiden tavoitteena on sisämarkkinoiden asteittainen toteuttaminen 31 päivänä joulukuuta 1992 päättyvän jakson kuluessa; sisämarkkinat muodostuvat alueesta, jolla ei ole sisäisiä rajoja, ja jolla tavaroiden, henkilöiden, palvelujen ja pääoman vapaa liikkuvuus on taattu,
pentakloorifenoli (CAS N:o 87-86-5) ja myös sen yhdisteet ovat aineita, jotka ovat vaarallisia ihmiselle ja ympäristölle ja erityisesti vesiympäristölle; näiden aineiden käyttöä olisi säädeltävä,
tietyissä jäsenvaltioissa mainittujen aineiden tai niitä sisältävien valmisteiden käytölle tai markkinoinnille saattamiselle jo asetetut rajoitukset vaikuttavat suoraan sisämarkkinoiden toteuttamiseen ja toimintaan; sen vuoksi on tarpeen lähentää jäsenvaltioiden tämän alan lainsäädäntöä ja vastaavasti muuttaa direktiivin 76/769/ETY(4) liitettä I, sellaisena kuin se on viimeksi muutettuna direktiivillä 89/678/ETY(5),
komissio kehittää yhteensovittaen puun kyllästämiseen käytettyjen kemiallisten tuotteiden markkinoille saattamista ja käyttöä koskevan yhteisön strategian; tämä strategia perustuu jäsenvaltioiden sille toimittamiin tietoihin ja erityisesti ihmiselle ja ympäristölle aiheutuvien vaarojen arviointiin ottaen huomioon puun kyllästämisestä jäsenvaltioissa aiheutuvat erilaiset ongelmat, ja
tämä direktiivi ei vaikuta yhteisön nykyiseen lainsäädäntöön, jonka mukaisesti jäsenvaltiot voivat antaa tiukempia rajoituksia kyseisten aineiden ja valmisteiden työpaikalla tapahtuvalle käytölle,
ON ANTANUT TÄMÄN DIREKTIIVIN:
1 artikla
Lisätään direktiivin 76/769/ETY liitteeseen I seuraava kohta:
"23 Pentakloorifenolia (CAS N:o 87/86/5) ja sen suoloja ja estereitä
ei saa käyttää markkinoille saatettavissa aineissa tai valmisteissa pitoisuutena, joka on yhtä suuri tai suurempi kuin 0,1 painoprosenttia.
Tätä säännöstä ei poikkeuksellisesti sovelleta aineisiin ja valmisteisiin, jotka on tarkoitettu käytettäviksi teollisuuslaitoksissa, joissa pentakloorifenolia (PCP) ei joudu päästöinä ilmaan, veteen ja/tai maaperään suurempia määriä kuin voimassa olevassa lainsäädännössä on vahvistettu:
a) kun kyseessä on puun käsittely.
Käsiteltyä puuta ei kuitenkaan saa käyttää:
- rakennusten sisällä koristukseen tai mihinkään muuhun tarkoitukseen (asuin-, työ-, virkistyskäyttö),
- viljelyyn tai uudelleen käsittelyyn tarkoitettujen astioiden valmistamiseen ja valmistettaessa pakkauksia, jotka voivat koskettaa muita materiaaleja, jotka voivat pilata raaka-aineet, välituotteet ja/tai valmiit tuotteet, jotka on tarkoitettu ihmisten ja/tai eläinten ravinnoksi ja uudelleen käsittelyyn;
b) kuitujen ja raskaiden tekstiilitavaroiden kyllästämiseen, joita ei missään tapauksessa ole tarkoitettu vaatetus- tai sisustustarkoituksiin;
c) kun kyseessä on aineen syntetisointi ja/tai prosessointi teollisessa valmistuksessa;
d) tästä poiketen jäsenvaltiot erityisesti voivat yksittäistapauksissa sallia, että erikoistunut henkilöstö suorittaa niiden alueella kulttuurillisesti, taiteellisesti ja historiallisesti merkittävissä rakennuksissa ja niiden sijaintipaikalla tai hätätapauksissa lattiasienestä (Serpula lacrymans) tai homesienestä kärsivien puu- tai muuraustöiden korjauskäsittelyn.
Näitä poikkeuksia tarkastellaan tietämyksen ja tekniikkojen kehityksen perusteella viimeistään kolmen vuoden kuluttua tämän direktiivin täytäntöönpanosta.
Joka tapauksessa:
a) yksinään tai edellä mainittujen poikkeusten puitteissa hyödynnettyjen yhdisteiden osana käytetyn pentakloorifenolin heksaklooridibentsoparadioksiinin kokonaispitoisuuden (H6CDD) on oltava alle neljä miljoonasosaa (ppm);
b) näitä aineita ja valmisteita ei saa:
- saattaa markkinoille muuten kuin 20 litran ja sitä suuremmissa pakkauksissa,
- myydä yleisölle.
Rajoittamatta muiden yhteisön vaarallisten aineiden ja valmisteiden luokitusta, pakkaamista ja pakkausmerkintöjä koskevien säännösten soveltamista olisi tällaisten valmisteiden pakkaukset merkittävä selvästi ja luettavasti:
"Vain teollisuus- ja ammattikäyttöön."
Lisäksi tätä säännöstä ei sovelleta jätteisiin, joita koskevat direktiivit 75/442/ETY ja 78/319/ETY."
2 artikla
1 Jäsenvaltioiden on 31 päivään joulukuuta 1991 mennessä toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
2 Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan 1 päivään heinäkuuta 1992 mennessä. Niiden on ilmoitettava tästä komissiolle.
3 artikla
Tämä direktiivi on osoitettu kaikille jäsenvaltioille.
Tehty Brysselissä 21 päivänä maaliskuuta 1991.

Labels: 3
15
1
20